《严子陵墓次韵》
明代·戴冠

君臣垂令名，千载不偶然。
先生固尚志，光武亦下贤。
斯人化去久，惟有丘陇存。
髑髅已成泥，清风播椒兰。
先生汉之龙，当与造化旋。
胡为抱明珠，终身堕深渊。
云台空自高，视之若轻烟。
归耕富春山，高卧无迍邅。
服我羔羊裘，还君鵕鸃。
脱去金笼头，不受牧者鞭。
滩水清见石，客星长在天。

作者简介：（1442—1512）明江苏长洲人，字章甫。好古笃学，凡诸子百家、山经地志、阴阳历律、稗官小说，无不深究。及长，益讲求当世之务。大学士李东阳深爱其文。以年资贡礼部，授绍兴府训导，被诬罢归卒。有《礼记集说辨疑》、《濯缨亭笔记》、《读史类聚》等。